स्टेट बैंक बैरिया में गुरुवार को पैसे का समय से भुगतान के लिए करीब आधा घंटे पहले दर्जनों बैंक के ग्राहक लोग खड़े हो गए थे। लेकिन बैंक समय से खुलने के बावजूद 12.30 बजे तक ग्राहकों के पैसे का लेन-देन नहीं हो सका। भीषण गर्मी में उपभोक्ता कतारबद्ध हो घंटों इंतजार करने के बाद जब पैसे का लेनदेन शुरू नहीं हुआ तो आग बबूला हो गए। ग्राहक बैंक कर्मी से मिलकर कार्य चालू न होने का कारण जानना चाह रहे थे। बैंक कर्मियों ने बताया कि बिना मैनेजर के स्ट्रांग रूम नहीं खुल सकता। उधर प्रभारी शाखा प्रबंधक बैंक खुलने के बाद करीब 12:30 बजे तक बैंक में नहीं आए थे। इस पर आक्रोशित ग्राहकों ने बैरिया-सुरेमनपुर मार्ग पर जाम लगा दिया। जाम की सूचना पर उपजिलाधिकारी बैरिया शीतला प्रसाद यादव व क्षेत्राधिकारी आलोक जायसवाल, दोकटी थानाध्यक्ष रामाश्रय भारतीय, बैरिया पुलिस चौकी इंचार्ज रघुराज सरोज व एसआई आरपी सिंह पुलिस बल व महिला पुलिस के साथ पहुंच ग्राहकों को झमझा-बुझाकर शांत किया। उसके बाद मैनेजर के पहुंचने पर कार्य सुचारु रूप से संचालित हुआ। इस बाबत प्रभारी शाखा प्रबंधक ने कुछ कहने से मना कर दिया।